Fælles holdning (EF) nr. 46/2000

fastlagt af Rådet den 31. juli 2000

med henblik på vedtagelse af Europa-Parlamentets og Rådets direktiv 2000/.../EF om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer

(2000/C 300/05)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Rådets direktiv 89/622/EØF af 13. november 1989 om indbyrdes tilnærmelse af medlemsstaternes love og administrative bestemmelser om mærkning af tobaksvarer samt om forbud mod markedsføring af visse tobaksvarer, der indtages oralt(5), blev ændret betydeligt ved direktiv 92/41/EØF(6). Da det er nødvendigt at foretage yderligere ændringer af såvel direktiv 89/622/EØF som Rådets direktiv 90/239/EØF af 17. maj 1990 om indbyrdes tilnærmelse af medlemsstaternes love og administrative bestemmelser om maksimalt tilladt tjæreindhold i cigaretter(7), bør disse direktiver nyaffattes af hensyn til klarheden.

(2) Der er endnu væsentlige forskelle mellem medlemsstaternes love og administrative bestemmelser om fremstilling, præsentation og salg af tobaksvarer, hvilket hæmmer det indre markeds funktion.

(3) Disse hindringer bør fjernes, og med henblik herpå bør der ske en indbyrdes tilnærmelse af bestemmelserne om fremstilling, præsentation og salg af tobaksvarer, idet medlemsstaterne dog skal have mulighed for under visse forhold at fastsætte sådanne krav, som de finder nødvendige for at sikre beskyttelsen af befolkningens sundhed.

(4) I henhold til traktatens artikel 95, stk. 3, bør der lægges et højt beskyttelsesniveau til grund for sundhed, sikkerhed, miljøbeskyttelse og forbrugerbeskyttelse under hensyntagen til navnlig enhver ny udvikling baseret på videnskabelige kendsgerninger. I betragtning af navnlig tobakkens skadelige virkninger bør sundhedsbeskyttelse i denne forbindelse have særlig prioritet.

(5) Direktiv 90/239/EØF fastsatte et maksimalt tjæreindhold i cigaretter, der markedsføres i medlemsstaterne, med virkning fra den 31. december 1992. På grund af tjæres kræftfremkaldende egenskaber er det nødvendigt at nedsætte tjæreindholdet i cigaretter yderligere.

(6) Direktiv 89/622/EØF indeholder bestemmelser om en generel advarsel, der skal anføres på alle tobaksvarepakninger, samt om supplerende advarsler, der udelukkende skal anføres på cigaretpakker, og i 1992 blev kravet om supplerende advarsler udvidet til andre tobaksvarer.

(7) Forskellene i reglerne vedrørende kulilte er af en sådan art, at de skaber visse handelshindringer og dermed hæmmer det indre markeds funktion. Desuden er det blevet påvist, at cigaretter afgiver kulilte i et omfang, der er skadeligt for menneskers sundhed, og som kan medvirke til hjertesygdomme og andre lidelser.

(8) Der er en række forskelle mellem medlemsstaternes love og administrative bestemmelser om begrænsning af det maksimalt tilladte nikotinindhold i cigaretter. Disse forskelle er af en sådan art, at de skaber visse handelshindringer og dermed hæmmer det indre markeds funktion. Nogle medlemsstater og videnskabelige sagkyndige har peget på specifikke folkesundhedsproblemer på et område, hvor der i forvejen er sket en harmonisering, og Kommissionen har behandlet disse spørgsmål.

(9) Sådanne hindringer bør derfor fjernes, og med henblik herpå bør overgangen til fri omsætning, markedsføring og fremstilling af cigaretter underkastes fælles regler ikke blot for så vidt angår tjære, men også for det maksimalt tilladte niveau for nikotin og for kulilte.

(10) Fastlæggelse af internationale standarder for tobaksvarer er et af emnerne for forhandlingerne om udarbejdelse af en WHO-rammekonvention om kontrol med tobak.

(11) Der bør henvises til ISO-standard ISO 4387, ISO 10315 OG ISO 8454, der er de eneste internationalt anerkendte standarder til måling af indhold af tjære, nikotin og kulilte i cigaretter, idet yderligere forskning og teknologisk udvikling sandsynligvis vil gøre det muligt at udvikle og anvende mere nøjagtige og pålidelige metoder til måling af indhold i cigaretter samt at udvikle målemetoder for de andre tobaksvarer.

(12) På grund af særlige socioøkonomiske vanskeligheder fik Grækenland ved direktiv 90/239/EØF en undtagelse fra fristen for at gennemføre bestemmelserne om det maksimalt tilladte tjæreindhold. Denne undtagelse bør opretholdes i det fastsatte tidsrum.

(13) I medlemsstaterne har det fortsat været forskelligt, hvordan advarsler og indhold er blevet anført. Forbrugere kan således være bedre informeret om risici ved tobaksvarer i en medlemsstat end forbrugere i en anden. Disse forskelle er uacceptable, og de kan skabe handelshindringer og dermed hæmme et velfungerende indre marked for tobaksvarer og bør derfor fjernes. Det er i den forbindelse nødvendigt, at de gældende bestemmelser strammes og gøres klarere, idet der bør sikres et højt niveau for sundhedsbeskyttelse.

(14) Hvert parti tobaksvarer skal forsynes med mærkning for at sikre, at varerne kan spores med henblik på kontrol af, at bestemmelserne i dette direktiv overholdes.

(15) Forholdene i medlemsstaterne er forskellige med hensyn til de ingredienser og tilsætningsstoffer, der anvendes ved fremstilling af tobaksvarer. I en række medlemsstater findes der hverken lovgivning eller frivillige aftaler om disse stoffer. En række medlemsstater, hvor der findes lovgivning eller frivillige aftaler herom, modtager ingen oplysninger fra tobaksfabrikanterne om, hvor store mængder ingredienser og tilsætningsstoffer der findes i bestemte tobaksvarer opdelt pr. handelsnavn. Der bør gennemføres en indbyrdes tilnærmelse af foranstaltningerne på dette område, således at gennemsigtigheden forbedres.

(16) Utilstrækkelige oplysninger og manglen på toksikologiske data forhindrer myndighederne i medlemsstaterne i på en hensigtsmæssig måde at vurdere tobaksprodukters toksicitet og fare for forbrugernes sundhed. Dette er ikke i overensstemmelse med Fællesskabets forpligtelse til at sikre et højt niveau for sundhedsbeskyttelse.

(17) Det er blevet påvist, at tobaksvarer indeholder og afgiver mange skadelige og kræftfremkaldende stoffer, der er sundhedsfarlige, når de brændes. I de seneste år er det ligeledes blevet påvist, at passiv rygning medfører risici navnlig for fostre og spædbørn, og at den kan forårsage eller forværre alvorlige luftvejssygdomme hos personer, der indånder røgen. I øvrigt er 80 % af nye rygere i Fællesskabet under 18 år. Der bør sikres størst mulig gennemsigtighed i oplysningerne om varerne, samtidig med at det påses, at der på en passende måde tages hensyn til tobaksfabrikanternes handelsmæssige og intellektuelle ejendomsret.

(18) Det bør forbydes at anvende visse varebeskrivelser på pakninger til tobaksvarer, der kan være vildledende for forbrugerne.

(19) Direktiv 89/622/EØF forbød markedsføring af visse typer af tobak, der indtages oralt. Sverige er ifølge artikel 151 i akten vedrørende Østrigs, Finlands og Sveriges tiltrædelse undtaget fra direktivets bestemmelser herom.

(20) De tekniske og videnskabelige fremskridt med hensyn til tobaksvarer nødvendiggør en regelmæssig revision af dette direktivs bestemmelser og gennemførelse i medlemsstaterne. Til dette formål bør der indføres en procedure, hvorefter Kommissionen regelmæssigt udarbejder rapporter på grundlag af videnskabelige og tekniske oplysninger. I den sammenhæng bør visse oplysninger undersøges med særlig opmærksomhed.

(21) Med hensyn til fastsættelsen af maksimumsindholdet bør det navnlig undersøges, om det er hensigtsmæssigt på et senere tidspunkt yderligere at nedsætte de fastsatte værdier, hvilken sammenhæng - hvis nogen - der er imellem disse værdier, samt om sådanne standarder bør udvikles for andre produkter end cigaretter, herunder navnlig for rulletobak.

(22) Med hensyn til andre ingredienser, herunder tilsætningsstoffer, bør det undersøges, om der med henblik på senere harmonisering kan opstilles en fælles liste.

(23) På grund af omfanget af det indre marked for tobaksvarer og den voksende tendens hos tobaksfabrikanterne til at samle produktionen i hele Fællesskabet på nogle få produktionsanlæg i medlemsstaterne er der behov for lovgivning på fællesskabsplan snarere end på nationalt plan for at opnå et velfungerende indre marked for tobaksvarer.

(24) For så vidt angår gennemførelsen af dette direktiv bør der fastsættes tidsfrister, som dels åbner mulighed for så effektivt som muligt at fuldføre den omlægning, der blev iværksat ved direktiv 90/239/EØF, dels gør det muligt for forbrugerne og fabrikanter at tilpasse sig til produkter med lavere tjære-, nikotin- og kulilteindhold.

(25) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(8).

(26) Nærværende direktiv bør ikke berøre medlemsstaternes forpligtelser med hensyn til gennemførelse og anvendelse af de i bilag II anførte direktiver -

UDSTEDT FØLGENDE DIREKTIV:

Artikel 1

Formål

Dette direktiv har til formål at tilnærme medlemsstaternes love og administrative bestemmelser om maksimalt tilladt indhold af tjære, nikotin og kulilte i cigaretter og om advarsler om sundhedsrisici og andre angivelser på tobaksvarepakninger samt om visse forholdsregler vedrørende ingredienser i og betegnelser for tobaksvarer.

Artikel 2

Definitioner

I dette direktiv forstås ved:

1) "tobaksvarer": varer, der er bestemt til at ryges, indsnuses, suttes eller tygges, hvis de, også kun delvis, er fremstillet af tobak, uanset om den er genetisk modificeret eller ej

2) "tjære": nikotinfri anhydrid kondensat af ufiltreret røg

3) "nikotin": nikotinalkaloider

4) "tobak, som indtages oralt": varer, der er bestemt til oral indtagelse, med undtagelse af varer bestemt til at ryges eller tygges, og som helt eller delvis består af tobak i form af pulver eller fine partikler eller enhver kombination af disse former - navnlig varer i portionsbreve eller porøse breve - eller i en form, der minder om et levnedsmiddel

5) "ingrediens": alle stoffer eller alle bestanddele, undtagen tobaksblade eller andre naturlige eller uforarbejdede tobaksplantedele, der anvendes ved fremstilling eller tilberedning af tobaksvarer, og som genfindes i det endelige produkt i uændret eller ændret form.

Artikel 3

Grænseværdier for maksimalt indhold af tjære, nikotin og kulilte i cigaretter

1. Fra den 1. januar 2004 må cigaretter, der overgår til fri omsætning, markedsføres eller fremstilles i medlemsstaterne, ikke indeholde mere end:

- 10 mg tjære pr. cigaret

- 1 mg nikotin pr. cigaret

- 10 mg kulilte pr. cigaret.

2. For Den Hellenske Republik gælder det som en midlertidig undtagelse, at den i stk. 1 omhandlede ikrafttrædelsesdato for så vidt angår det maksimale tjæreindhold i cigaretter, som er fremstillet og markedsført inden for landets grænser, er den 1. januar 2007.

Artikel 4

Målemetoder

1. Indholdet af tjære, nikotin og kulilte i cigaretter måles efter ISO-standarderne 4387 (tjære), 10315 (nikotin) og 8454 (kulilte).

Nøjagtigheden af de angivelser vedrørende tjære og nikotin, der står anført på pakkerne, kontrolleres ved hjælp af ISO 8243-standarden.

2. De prøver, der er omhandlet i stk. 1, udføres eller kontrolleres af prøvningslaboratorier, som er godkendt af medlemsstaternes kompetente myndigheder og overvåges af disse.

Medlemsstaterne meddeler Kommissionen listen over godkendte laboratorier senest den 31. december 2001, samt enhver ændring heraf, idet de præciserer, hvilke kriterier der er lagt til grund for godkendelsen, samt hvilke midler der anvendes til overvågning af dem.

3. Medlemsstaterne kan endvidere kræve, at tobaksfabrikanter eller -importører udfører enhver anden prøve, som de kompetente nationale myndigheder fastsætter, med henblik på at vurdere indholdet af andre stoffer, der afgives af deres tobaksvarer, opdelt pr. handelsnavn og type, og disse stoffers sundhedsmæssige virkning, bl.a. under hensyntagen til deres vanedannende virkning. Medlemsstaterne kan desuden kræve, at sådanne prøver udføres eller kontrolleres i godkendte prøvningslaboratorier, jf. stk. 2.

4. Resultaterne af alle prøver, der udføres i henhold til stk. 3, meddeles årligt til de kompetente nationale myndigheder.

Medlemsstaterne sørger på enhver relevant måde for formidling af de oplysninger, som er meddelt i medfør af denne artikel, for at underrette forbrugerne, idet der dog skal tages hensyn til oplysninger, der udgør en produktionshemmelighed.

5. Medlemsstaterne sender hvert år Kommissionen de data og oplysninger, der indgives i medfør af denne artikel; Kommissionen tager hensyn til oplysningerne ved udarbejdelsen af den i artikel 11 omhandlede rapport.

Artikel 5

Mærkning

1. Cigaretters indhold af tjære, nikotin og kulilte målt i overensstemmelse med artikel 4 skal være påtrykt den ene side af cigaretpakkerne på det eller de officielle sprog i den medlemsstat, hvor varen markedsføres, således at mindst 10 % af den pågældende flade er dækket.

Denne procentsats forhøjes til 12 % i medlemsstater med to officielle sprog og til 15 % i medlemsstater med tre officielle sprog.

2. Alle tobaksvarepakninger - undtagen pakninger til tobak, der indtages oralt, og anden røgfri tobak - skal være forsynet med følgende advarsler:

a) En generel advarsel:

"Rygning dræber"

eller

"Rygning kan dræbe".

Denne advarsel trykkes på den mest synlige af pakningens sider og på eventuel ydre emballage, undtagen gennemsigtig yderemballage, der anvendes ved detailsalg af varen.

b) En supplerende advarsel fra listen i bilag I.

Ovennævnte supplerende advarsler skal alternere, således at det sikres, at de påtrykkes regelmæssigt.

Denne advarsel trykkes på pakningens anden lige så synlige side og på eventuel ydre emballage, undtagen gennemsigtig yderemballage, der anvendes ved detailsalg af varen.

Medlemsstaterne kan fastsætte, hvor advarslerne skal anbringes på de pågældende flader, for at sproglige krav kan imødekommes.

3. Tobak, der indtages oralt, for så vidt som det må markedsføres i henhold til artikel 8, og røgfri tobak skal være forsynet med følgende advarsel:

"Dette tobaksprodukt kan være sundhedsskadeligt og er vanedannende".

Advarslen trykkes på den mest synlige af pakningens sider og på eventuel ydre emballage, undtagen gennemsigtig yderemballage, der anvendes ved detailsalg af varen.

Medlemsstaterne kan fastsætte, hvor advarslen skal anbringes på denne flade, for at sproglige krav kan imødekommes.

4. De advarsler, der er nævnt i stk. 2 og 3, skal hver især dække mindst 25 % af ydersiden af den pågældende flade af tobakspakningen, som den er påtrykt. Denne procentsats forhøjes til 27 % i medlemsstater med to officielle sprog og til 30 % i medlemsstater med tre officielle sprog.

På pakninger bestemt til andre produkter end cigaretter, hvis mest synlige overflade overstiger 100 cm2, skal den i stk. 2 omhandlede advarsel dække mindst 25 cm2 af hver overflade. Dette areal forhøjes til 27 cm2 i medlemsstater med to officielle sprog og 30 cm2 i medlemsstater med tre officielle sprog.

5. De advarsler og indholdsoplysninger, der skal angives ifølge denne artikel, anføres således:

a) trykt med sort, fed skrift i skrifttypen Helvetica på hvid baggrund. For at sproglige krav kan imødekommes, kan medlemsstaterne selv fastsætte skrifttypens punktstørrelse, under forudsætning af at den skriftstørrelse, der fastsættes i deres lovgivning, sikrer, at den størst mulige andel af det område, der er forbeholdt den pågældende tekst, bliver udfyldt

b) små bogstaver, undtagen tekstens begyndelsesbogstav, og når det er krævet af grammatiske grunde

c) centreret på det område, hvor den pågældende tekst skal trykkes, parallelt med pakkens overkant

d) for så vidt angår andre varer end de i stk. 3 omhandlede, omkranset af en sort kant, der er mindst 3 mm og højst 4 mm bred, og som på ingen måde forstyrrer den pågældende advarsel eller information

e) på det eller de officielle sprog i den medlemsstat, hvor varen markedsføres.

6. Det er forbudt at trykke tekster, der kræves i henhold til denne artikel, på pakningernes banderole. De tekster, der kræves i henhold til denne artikel, må ikke kunne fjernes eller slettes og må under ingen omstændigheder tildækkes eller opdeles ved andre påskrifter eller billeder eller ved åbning af pakken.

7. Medlemstaterne kan fastsætte, at der i forbindelse med de i stk. 2 og 3 anførte advarsler uden for rammen med advarslen skal oplyses om dennes ophavsmyndighed.

8. Det batchnummer, der tildeles hvert parti tobaksvarer ifølge ISO-standard 8243, skal anføres på alle pakninger på en sådan måde, at varens herkomst let kan fastslås.

Artikel 6

Yderligere vareoplysninger

1. Medlemsstaterne anmoder alle tobaksfabrikanter og -importører om at indgive en liste over alle de ingredienser - og mængden heraf - som anvendes ved fremstillingen af deres tobaksvarer opdelt pr. handelsnavn og type. Listen skal ledsages af en erklæring om, hvorfor de pågældende ingredienser og bestanddele indgår i deres tobaksvarer, samt toksikologiske oplysninger om disse ingredienser, før og efter forbrændingen, og deres sundhedsmæssige virkning, blandt andet med hensyn til den risiko for afhængighed, som de indebærer.

Oplysningerne i medfør af første afsnit indgives en gang om året, første gang senest den 31. december 2002.

2. Medlemsstaterne sørger på enhver relevant måde for formidling af de oplysninger, som er meddelt i medfør af denne artikel, med henblik på at underrette forbrugerne, idet der dog skal tages hensyn til oplysninger, der udgør en produktionshemmelighed.

3. Medlemsstaterne sender hvert år Kommissionen de data og oplysninger, der indgives i medfør af denne artikel; Kommissionen tager hensyn til oplysningerne ved udarbejdelsen af den i artikel 11 omhandlede rapport.

Artikel 7

Varebetegnelser

Det er forbudt at anvende betegnelser som "lavt tjæreindhold", "light", "ultra light", "mild" eller andre lignende betegnelser, samt med forbehold af artikel 5, stk. 1, enhver oplysning om indholdsmængderne, der har til formål at give eller direkte eller indirekte giver indtryk af, at en given tobaksvare er mindre skadelig end andre.

Artikel 8

Tobak, der indtages oralt

Medlemsstaterne forbyder markedsføring af tobak, som indtages oralt, jf. dog artikel 151 i akten vedrørende Østrigs, Finlands og Sveriges tiltrædelse.

Artikel 9

Tilpasningsforanstaltninger

Kommissionen ajourfører efter proceduren i artikel 10, stk. 2, under hensyn til den videnskabelige og tekniske udvikling:

a) de i artikel 4 anførte målemetoder og definitionerne i tilknytning hertil

b) de advarsler om sundhedsrisici på tobaksvarepakninger, der er angivet i bilag I, og hvor ofte de skal alternere.

Artikel 10

Forskriftsprocedure

1. Kommissionen bistås af et udvalg.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 11

Rapport

Senest den 31. december 2004 og derefter hvert andet år skal Kommissionen forelægge Europa-Parlamentet, Rådet og Det Økonomiske og Sociale Udvalg en rapport om anvendelsen af dette direktiv.

Med henblik på udarbejdelse af den i stk. 1 nævnte rapport bistås Kommissionen af videnskabelige og tekniske eksperter for at kunne råde over alle de fornødne oplysninger.

Ved forelæggelsen af den første rapport fremhæver Kommissionen især de elementer, der bør revideres eller udbygges som følge af den videnskabelige og tekniske udvikling, herunder udviklingen af regler og standarder for internationalt godkendte produkter, idet den navnlig er opmærksom på muligheden for yderligere nedsættelse af de maksimumsindholdsmængder, der er fastsat i artikel 3, stk. 1, eventuelle forbindelser mellem disse mængder, udarbejdelsen af standarder vedrørende andre varer end cigaretter, navnlig rulletobak, samt muligheden for at udarbejde en fælles liste over de i artikel 6 omhandlede ingredienser, bl.a. under hensyntagen til den risiko for afhængighed, som de indebærer. Rapporten skal ligeledes undersøge forbindelsen mellem krav om mærkning i artikel 5 og forbrugeradfærd. Rapporten skal ledsages af alle de forslag til ændring af nærværende direktiv, som Kommissionen skønner nødvendige.

Artikel 12

Import, salg og forbrug af tobaksvarer

1. Medlemsstaterne må ikke af grunde, der vedrører begrænsning af tjære-, nikotin- eller kulilteindholdet i cigaretter, advarsler om sundhedsrisici eller andre krav i dette direktiv, forbyde eller begrænse import, salg eller forbrug af tobaksvarer, der er i overensstemmelse med dette direktiv, med undtagelse af foranstaltninger til efterprøvelse af oplysninger, der er meddelt i medfør af artikel 4.

2. Dette direktiv berører ikke medlemsstaternes mulighed for, under overholdelse af traktaten, at bibeholde eller fastsætte strengere bestemmelser om produktion, import, salg og forbrug af tobaksvarer, som de finder nødvendige for at beskytte befolkningens sundhed, for så vidt disse bestemmelser ikke strider imod de bestemmelser, der er fastsat i dette direktiv.

Artikel 13

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2001, jf. dog artikel 14, stk. 1. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Produkter, der ikke er i overensstemmelse med dette direktiv, kan markedsføres i endnu et år efter den i stk. 1 nævnte dato.

3. Medlemsstaterne meddeler Kommissionen de nationale retsforskrifter, som de udsteder på det område, der er omfattet af dette direktiv.

Artikel 14

Ophævelse

Direktiv 89/622/EØF og 90/239/EØF ophæves, uden at dette berører medlemsstaternes forpligtelser vedrørende de frister for gennemførelse og anvendelse af direktiverne, der er anført i bilag II.

Henvisninger til de ophævede direktiver skal forstås som henvisninger til nærværende direktiv og læses efter sammenligningsskemaet i bilag III.

Artikel 15

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 16

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 150 E af 30.5.2000, s. 43.

(2) EFT C 140 af 18.5.2000, s. 24.

(3) EFT C 226 af 8.8.2000, s. 5.

(4) Europa-Parlamentets udtalelse af ... (endnu ikke offentliggjort i EFT), Rådets fælles holdning af 31.7.2000 og Europa-Parlamentets afgørelse af ... (endnu ikke offentliggjort i EFT).

(5) EFT L 359 af 8.12.1989, s. 1.

(6) EFT L 158 af 11.6.1992, s. 30.

(7) EFT L 137 af 30.5.1990, s. 36.

(8) EFT L 184 af 17.7.1999, s. 23.

BILAG I

Liste over supplerende advarsler, jf. artikel 5, stk. 2, litra b)

1. Rygning nedsætter levealderen

2. Rygning giver hjerte-kar-sygdomme

3. Rygning er kræftfremkaldende

4. Hvis du er gravid, skader rygning dit barns sundhed

5. Beskyt dine børn mod tobaksrøg - de har ret til selv at vælge

6. Din læge kan hjælpe dig med at holde op med at ryge

7. Rygning er vanedannende

8. Hold op med at ryge, hvis du vil nedsætte risikoen for alvorlige sygdomme

9. Få hjælp til at holde op med at ryge: (telefonnummer/postadresse/internetadresse/din læge)

10. Rygning gør impotent

11. Rygning ælder huden.

BILAG II

Frister for gennemførelse og for anvendelse af de ophævede direktiver (jf. artikel 14)

>TABELPOSITION>

BILAG III

Sammenligningsskema

>TABELPOSITION>

RÅDETS BEGRUNDELSE

I. INDLEDNING

1. Kommissionen sendte den 7. januar 2000 Rådet et forslag til Rådets direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer, som var baseret på traktatens artikel 95(1).

2. Europa-Parlamentet afgav udtalelse den 14. juni 2000(2). Det Økonomiske og Sociale Udvalg afgav udtalelse om forslaget den 29. marts 2000(3), medens Regionsudvalget afgav udtalelse den 12. april 2000(4).

3. På baggrund af disse udtalelser sendte Kommissionen Rådet et ændret forslag den 28. juni 2000(5).

4. Rådet vedtog den 31. juli 2000 en fælles holdning i overensstemmelse med traktatens artikel 251, stk. 2.

II. MÅL

Med direktivet, der er baseret på traktatens artikel 95, omarbejdes to direktiver vedrørende henholdvis tjæreindholdet i cigaretter(6) og mærkning af tobaksvarer, herunder forbud mod visse typer af tobak, der indtages oralt(7). Det tager sigte på at supplere og ajourføre bestemmelserne på grundlag af den opnåede erfaring og den videnskabelige udvikling, med udgangspunkt i et højt niveau for beskyttelse af folkesundheden.

III. ANALYSE AF DEN FÆLLES HOLDNING(8)

A. KOMMISSIONENS ÆNDREDE FORSLAG

Rådet har fuldt ud eller delvis, idet det undertiden kun har overtaget substansen, vedtaget 15 af Europa-Parlamentets ændringsforslag, som er medtaget i Kommissionens forslag.

Det har desuden vedtaget to andre ændringer (40 og 41), som Kommissionen oprindelig havde forkastet, og som vedrører artikel 7, idet det samtidig har udbygget denne artikel med en henvisning til oplysninger om indholdet, som foreslået af Kommissionen.

B. ÆNDRINGER, SOM KOMMISSIONEN HAR ACCEPTERET, MEN SOM IKKE ER MEDTAGET I DEN FÆLLES HOLDNING

- Ændring 75, 11 og 15

Rådet finder, at en henvisning til prisen på tobaksvarer ikke er hensigtsmæssig set i forhold til direktivets generelle opbygning, og da der ikke er bestemmelser herom i artiklerne.

- Ændring 3

Rådet finder det ikke væsentligt på dette stadium specifikt at henvise til en vurdering af tobaksvarer, som skulle kunne mindske skadevirkningerne, som et prioriteret emne for en undersøgelse inden for rammerne af den første rapport, der er omhandlet i artikel 11.

- Ændring 5, 22, andet afsnit, og ændring 108

Rådet finder, at det på dette stadium er vigtigt at koncentrere sig dels om at forbedre kvaliteten og pålideligheden af metoder til måling af indholdet af tjære, nikotin og kulilte, dels om at undersøge muligheden for at opstille en fælles liste over de andre ingredienser, idet spørgsmålet om måling af sidstnævnte skal behandles i en senere fase.

- Ændring 6

Rådet finder, at arbejdet hermed vil være for vanskeligt og for dyrt.

- Ændring 12

Selv om Rådet ikke finder det hensigtsmæssigt at understrege dette aspekt i en specifik betragtning, har det dog noteret sig betydningen af en bedre vurdering af tobaksvarers virkninger i forhold til kravet om at sikre en høj grad af sundhedsbeskyttelse (jf. betragtning 4 og 16 f.eks.).

- Ændring 13

Rådet finder det mere hensigtsmæssigt at henvise til beskyttelse af handelsmæssig og intellektuel ejendomsret i forbindelse med oplysning af forbrugerne (jf. betragtning 17 samt artikel 4, stk. 4, og artikel 6, stk. 2). Det har følgelig ladet den specifikke betragtning, som der henvises til i Parlamentets ændring, udgå.

- Ændring 16

Rådet finder, at teksten til denne betragtning er for generel i forhold til direktivets dispositive del, også eftersom foranstaltningerne vedrørende sundhedsdeterminanter, herunder tobaksmisbrug, indgår i foranstaltningerne i det nye program, som Kommissionen netop har forelagt.

- Ændring 18

Rådet finder, at den ændrede definition (jf. artikel 2, nr. 5), hvori der er tilføjet det generelle udtryk "alle stoffer", gør den foreslåede ændring overflødig.

- Ændring 19 og 98

Rådet finder, at muligheden for en undtagelse, selv en midlertidig undtagelse, for anvendelsen af de nye bestemmelser på cigaretter, der udføres fra Fællesskabet, ikke er berettiget, navnlig på grund af de kontrolproblemer, som denne undtagelse måtte give.

- Ændring 107

Rådet finder det ikke hensigtsmæssigt at medtage detaljerede betragtninger som foreslået (jf. navnlig bemærkningen til ændring 12).

- Ændring 24

Rådet finder, at da der er en betydelig margen for fejl i prøveresultaterne, vil det, indtil prøverne er blevet gjort mere præcise, være både billigere og mere pålideligt at meddele resultaterne årligt som fastsat i artikel 4, stk. 4, første afsnit.

- Ændring 25 og 39

Rådet har med affattelsen af artikel 4, stk. 4, andet afsnit, og artikel 6, stk. 2, understreget, at det især lægger vægt på oplysning af forbrugerne.

- Ændring 26 og 116

Rådet finder, at de mål, som Parlamentet anmoder om både for så vidt angår angivelserne af indholdet og de advarsler, der skal anbringes på pakkerne, er overdrevne, da de procentsatser, der for øjeblikket findes i artikel 5, stk. 1 (henholdsvis 10 %, 12 % og 15 %) og i artikel 5, stk. 4 (25 %, 27 % og 30 %) - som svarer til Kommissionens oprindelige forslag - er langt højere end de procentsatser, der er fastsat i gældende lovgivning (4 %, 6 % og 8 %).

Rådet har i øvrigt ikke godkendt Kommissionens forslag om, at der på pakkerne kun påtrykkes det maksimalt tilladte indhold, der er fastsat i artikel 3, stk. 1, idet det finder, at det er vigtigt at informere forbrugerne om cigaretters reelle indhold.

Rådet har dog udtrykkeligt fastsat, at forbindelsen mellem mærkning og forbrugernes adfærd skal undersøges inden for rammerne af den første rapport, der er omhandlet i artikel 11.

- Ændring 29

Rådet finder det ikke væsentligt at foreskrive de præcise oplysninger, der kræves i ændringen.

- Ændring 44

I betragtning af bl.a. Kommissionens forsikringer for så vidt angår dels nedsættelsen af en tværfaglig og uafhængig ekspertgruppe og dels det forhold, at udarbejdelsen af en fælles holdning til ingredienserne prioriteres, finder Rådet det hensigtsmæssigt, at der med henblik på udarbejdelsen af den første rapport gives mere generelle oplysninger end oplysningerne i ændringen.

C. DE VÆSENTLIGSTE NYE ELEMENTER, SOM RÅDET HAR INDFØRT

Ud over de ændringer, der er omhandlet under litra B, er der indført følgende nye elementer:

Præambelen

Rådet har ændret præambelen for at sikre bedre overensstemmelse med teksten til den dispositive del, idet det har sammenlagt visse betragtninger og ladet andre udgå, men indholdet er ikke ændret væsentligt.

Artikel 5 (mærkning)

Denne artikel er ligeledes blevet ændret for at give den en bedre opbygning.

Rådet har desuden genindført en bestemmelse (jf. stk. 7), der er taget fra direktiv 89/622/EØF, i henhold til hvilken det er muligt at oplyse om advarslens ophavsmyndighed, idet det dog skal præciseres, at denne oplysning skal være uden for rammen med advarslen for ikke at mindske dennes virkning.

Bilag I (supplerende advarsler)

Rådet har indført to supplerende advarsler (nr. 10 og 11).

(1) EFT C 150 af 30.5.2000, s. 43.

(2) Dok. 9341/00 CODEC 434 SAN 55.

(3) EFT C 140 af 18.5.2000, s. 24.

(4) EFT C 226 af 8.8.2000, s. 5.

(5) Dok. 10131/00 SAN 78 CODEC 526.

(6) Direktiv 90/239/EØF (EFT L 137 af 30.5.1990).

(7) Direktiv 89/622/EØF, ændret ved direktiv 92/41/EØF (EFT L 359 af 8.12.1989 og EFT L 158 af 11.6.1992).

(8) Nummereringen af betragtningerne, artiklerne og bilagene er den nummerering, der benyttes i den fælles holdning.